**HOVEDPUNKTER I EAMIs NYE TRÆNINGSSTANDARDER (2017)**

EAMIs Educational Committee (Martin Lawes, Isabelle Frohne-Hagemann, Evi Papanikolaou og Lars Ole Bonde) har siden konferencen i Athen arbejdet videre med udformningen af retningslinjer for og krav til GIM-uddannelsen, dvs. de krav som GIM-studerende skal opfylde, og de krav som godkendte træningsprogrammer skal garantere.

Der kommer en kort information i næste nummer af EAMI Newsletter, så her vil jeg blot opsummere de vigtigste punkter (kontkt lobo@hum.aau.dk hvis du vil se dokumenterne):

* EAMI skærper kravene ift AMI på en række punkter. Det gælder især indgangs-/ optagelseskravene til mennesker, der ønsker at tage uddannelsen. Indgangskravene er således *enten* en kandidatgrad inden for et psykoterapeutisk relevant fag *eller* en bachelorgrad i et relevant fag + mindst 60 ECTS efteruddannelse i en anerkendt psykoterapeutisk metode. – Tanken er, at GIM-uddannelsen er en (post-graduate) efteruddannelse, som forudsætter psykoterapeutisk grundviden og -færdigheder.
* EAMI formulerer standarder ud fra en kompetencetænkning, ikke en curriculumtænkning. Det betyder, at der lægges vægt på at beskrive hvilke kompetencer en GIM-terapeut skal have, ikke hvordan disse nås (fx gennem et nøje fastlagt pensum for kurserne). Filosofien er, at kompetencerne kan erhverves på forskellige måder, og derfor skal trænerne have frihed til at sammensætte deres program ud fra netop deres profil. Det bliver fx op til træneren, om uddannelsen skal deles op i de klassiske 3 trin, eller om træningen indledes med uddannelse i enklere musik & billeddannelsesformater, fx MI, GrpMI, KMR. Det er også tanken, at der skal kunne udstedes diplomer/certifikater ift de enklere MI-formater.
* Minimumskravene til antal personlige sessioner, klientsessioner, supervisioner og konsultationer vil være de samme som AMIs. Den enkelte træner kan naturligvis skærpe kravene. En vigtig ændring er, at en del af de obligatoriske klientsessioner kan være i andre formater end den klassiske BMGIM-session.
* Andre krav (som skal opfyldes gennem hele uddannelsen) tæller bl.a.: 2 musikanalyser, litteratur-rapporter, en case-study, rapport over den personlige terapiproces, logbøger over personlige sessioner, klientsessioner og supervisioner, og et ”final project” (fx et mindre udviklings/forskningsprojekt, nyt musikprogram etc.) .
* Der lægges vægt på, at GIM-studerende har et solidt musikalsk grundlag og er en god musiklytter, men der vil ikke blive stillet formelle krav på området. Træneren kan evt. bruge en musikalsk test til at undersøge sagen (LOB har udformet en sådan).
* De kvantitative størrelser er ikke helt på plads endnu, men vil komme det i løbet af året. Det planlagte ”Skandinaviske GIM III”-forløb vil følge de endelige krav og retningslinjer.

LOB 060117